יואל סטריק

יואל סטריק (נולד בשנת 1966) הוא קצין צה"ל במילואים בדרגת אלוף. שימש מפקד זרוע היבשה, מפקד פיקוד הצפון, מפקד פיקוד העורף, ראש חטיבת המבצעים באמ"ץ, מפקד עוצבת הגליל, מפקד עוצבת אדום, ומפקד חטיבת גבעתי.

== ביוגרפיה ==
סטריק נולד וגדל בדימונה. בשנת 1985 התגייס לצה"ל והחל את שירותו הצבאי בקורס טיס, אך נשר ממנו. הוא התנדב לצנחנים ושובץ בגדוד 202. עבר מסלול הכשרה כלוחם וקורס מ"כים חי"ר, ושימש במשך מספר חודשים כמפקד כיתה. לאחר קורס קציני חי"ר שב לגדוד 202 ומונה למפקד מחלקה. בשנת 1988 עבר לחטיבת גבעתי ומונה למפקד פלגת הכשרות בפלחה"ן גבעתי. לאחר מכן שימש כמפקד פלוגת מסלול בגדוד שקד. בהמשך מונה למפקד פלוגת החוד בגדוד שקד. לאחר מכן שימש כמפקד פלנ"ט גבעתי. בשנת 1993 יצא לחופשה ללימודי תואר ראשון בלימודי המזרח התיכון באוניברסיטת תל אביב. בשנת 1995 מונה לסגן מפקד גדוד שקד. בשנת 1996 הועלה לדרגת סא"ל ומונה לראש ענף נ"ט במל"י, ושימש בתפקיד עד שנת 1997. בהמשך שימש מפקד גדוד שקד בין השנים 1997–1999. לאחר מכן מונה למפקד גדוד גפן בין השנים 1999–2001.

בשנת 2001 הועלה לדרגת אל"ם ומונה למפקד חטיבה 5, ושימש בתפקיד עד שנת 2002. ב-18 במרץ 2002 מונה למפקד החטיבה הצפונית ברצועת עזה, והוביל את החטיבה בלחימה כנגד הטרור הפלסטיני באינתיפאדה השנייה ברצועת עזה, בשנת 2004 סיים את תפקידו. לאחר מכן יצא ללימודי אסטרטגיה בבית הספר למלחמה של צבא ארצות הברית בקרלייל שבפנסילבניה. ב-20 בספטמבר 2005 מונה למפקד חטיבת גבעתי, והוביל את החטיבה בין היתר במבצע גשמי קיץ ובמלחמת לבנון השנייה, את תפקידו סיים ב-26 ביולי 2007.

ב-9 באוגוסט 2007 הועלה לדרגת תא"ל ומונה למפקד עוצבת אדום, וסיים את תפקידו ב-1 ביולי 2009. ב-9 באוגוסט 2009 מונה למפקד עוצבת הגליל, ושימש בתפקיד עד 6 בנובמבר 2011. ב-25 בדצמבר 2011 מונה לראש חטיבת המבצעים באמ"ץ, וכיהן בתפקיד עד שנת 2014. בספטמבר 2014 מונה למפקד קורס מפקדי פלוגות ומפקדי גדודים, ושירת בתפקיד עד מרץ 2015.

ב-23 במרץ 2015 הועלה לדרגת אלוף וב-31 במרץ נכנס לתפקידו כמפקד פיקוד העורף, ושירת בתפקיד עד 5 בפברואר 2017. ב-19 במרץ 2017 מונה למפקד פיקוד הצפון, והוביל את כוחות הפיקוד בין היתר במהלך מבצע מגן צפוני, את תפקידו מילא עד 3 באפריל 2019. ב-6 במאי 2019 מונה למפקד זרוע היבשה. באפריל 2021 ביקר במפקדת צבא ארצות הברית ונפגש עם גנרל ג'יימס מקונוויל. הביקור נועד להידוק שיתוף הפעולה של זרוע היבשה עם צבא ארצות הברית. בנוסף נפגש גם עם מפקד פיקוד כוחות צבא ארצות הברית גנרל מייקל גארט, האחראי לשיגור כוחות משימה מבצעיים לגזרות השונות. שימש בתפקיד מפקד זרוע היבשה עד 12 באוקטובר 2021. בסיום תפקידו עבר לשמש כעמית מחקר במכון היהודי לביטחון לאומי של אמריקה (JINSA) בהמתנה להחלטה לגבי המשך הקריירה הצבאית שלו.

== חיים אישיים ==
סטריק מתגורר בכוכב יאיר, נשוי לשרית ואב לשלושה - דן, ניר ורון. בעל תואר ראשון בלימודי המזרח התיכון מאוניברסיטת תל אביב, ותואר שני באסטרטגיה ממכללת המלחמה של צבא ארצות הברית בקרלייל שבפנסילבניה.

סטריק בוגר תוכנית קרן וקסנר.

== גלריה ==
<gallery>
קובץ:Indiana National Guard and Israeli Home Front Command training together during Exercise United Front 2016 (27838595316).jpg|המשמר הלאומי של אינדיאנה ופיקוד העורף, בתרגיל חילוץ והצלה משותף "United Front 2016", יוני 2016
קובץ:Edson Leal Pujol visit to Israel, December 2019. I.jpg|סטריק עם מפקד צבא היבשה של ברזיל, גנרל אדסון ליאל פוז'ול , דצמבר 2019
קובץ:Edson Leal Pujol visit to Israel, December 2019. II.jpg|סטריק מלווה את גנרל אדסון ליאל פוז'ול במשמר כבוד בהשתתפות צוערי בה"ד 1 במוזיאון השריון בלטרון, דצמבר 2019
File:McConvilleYoelStrik42021.jpg|סטריק בפגישה עם מפקד צבא ארצות הברית, גנרל ג'יימס מקונוויל, אפריל 2021
</gallery>

== קישורים חיצוניים ==

* [https://web.archive.org/web/20140812033445/http://www.givati.org.il/show_item.asp?levelid=61516&itemid=29 יואל סטריק באתר חטיבת גבעתי]
* 
* 
* 
* 
* 
* יואל סטריק, צח משה, [https://www.idf.il/אתרים/מרכז-דדו/גליון-28-30-עליונות-צבאית-ותרש-תנופה/סיפור-של-אלופים-אלוף-סטריק-וסאל-משה/ "סיפור של אלופים",] בין הקטבים 28–30, אוקטובר 2020, באתר צה"ל
* 

== הערות שוליים ==

קטגוריה:חיילי חטיבת הצנחנים
קטגוריה:מפקדי גדודים בחטיבת גבעתי
קטגוריה:מפקדי גדוד גפן
קטגוריה:מפקדי חטיבה 5
קטגוריה:מפקדי החטיבה הצפונית באוגדת עזה
קטגוריה:מפקדי חטיבת גבעתי
קטגוריה:מפקדי עוצבת אדום
קטגוריה:מפקדי עוצבת הגליל
קטגוריה:ראשי חטיבת המבצעים
קטגוריה:מפקדי קורס מפקדי פלוגות ומפקדי גדודים
קטגוריה:מפקדי פיקוד העורף
קטגוריה:מפקדי פיקוד הצפון
קטגוריה:מפקדי זרוע היבשה
קטגוריה:אלופי צה"ל
קטגוריה:בוגרי תיכון מקיף ע"ש ליהמן (דימונה)
קטגוריה:בוגרי אוניברסיטת תל אביב
קטגוריה:קציני צה"ל בוגרי תוכנית המנהיגות הבכירה של קרן וקסנר
קטגוריה:כוכב יאיר צור יגאל: אישים
קטגוריה:דימונה: אישים
קטגוריה:ישראלים שנולדו ב-1966